CELEX: 32014R1327
Language: hu
Date: 2014-12-12 00:00:00
Title: A Bizottság 1327/2014/EU rendelete ( 2014. december 12. ) az 1881/2006/EK rendeletnek a hagyományosan füstölt húsokban és húskészítményekben, valamint a hagyományosan füstölt halakban és halászati termékekben előforduló policiklikus aromás szénhidrogének (PAH-k) felső határértékeinek tekintetében történő módosításáról  EGT-vonatkozású szöveg

13.12.2014   
            
            
               HU
            
            
               Az Európai Unió Hivatalos Lapja
            
            
               L 358/13
            
         A BIZOTTSÁG 1327/2014/EU RENDELETE
   (2014. december 12.)
   az 1881/2006/EK rendeletnek a hagyományosan füstölt húsokban és húskészítményekben, valamint a hagyományosan füstölt halakban és halászati termékekben előforduló policiklikus aromás szénhidrogének (PAH-k) felső határértékeinek tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
   mivel:
   
               (1)
            
            
               Az 1881/2006/EK bizottsági rendelet (2) felső határértékeket határoz meg az élelmiszerekben, ezen belül pedig a füstölt húsokban és húskészítményekben, valamint a füstölt halakban és halászati termékekben előforduló policiklikus aromás szénhidrogének (a továbbiakban: PAH-k) tekintetében.
            
         
               (2)
            
            
               Az említett rendeletnek megfelelően a PAH-kra vonatkozó felső határértékeknek biztonságosnak kell lenniük, és a helyes előállítási, illetve mezőgazdasági/halászati gyakorlat alapján ésszerűen elérhetőnek bizonyuló legalacsonyabb szintet (ALARA) kell képviselniük. 2011-ben a füstölt halakra és a füstölt húsokra vonatkozó adatokból az derült ki, hogy az említett élelmiszerek tekintetében a felső határértékek csökkenthetők. Egyes esetekben azonban ehhez szükség volt a füstölési technológia kiigazítására. Ezért a füstölt hús és húskészítmények, valamint a füstölt hal és halászati termékek esetében engedélyezték, hogy az alacsonyabb felső határértékek alkalmazása hároméves átmeneti időszakot követően, 2014. szeptember 1-jével váljon kötelezővé.
            
         
               (3)
            
            
               Ugyanakkor friss adatok azt bizonyítják, hogy a lehetséges mértékben alkalmazott helyes füstölési gyakorlat ellenére a PAH alacsonyabb szintjei számos tagállamban nem érhetők el bizonyos hagyományosan füstölt hús és húskészítmények, valamint bizonyos hagyományosan füstölt hal és halászati termékek esetében, mivel ezeknél a füstölési gyakorlatot nem lehet megváltoztatni anélkül, hogy az élelmiszer érzékszervi jellemzői ne változnának jelentősen. Ennek következtében az ilyen hagyományosan füstölt termékek eltűnhetnek a piacról, számos kis- és középvállalkozás (kkv) megszűnését eredményezve.
            
         
               (4)
            
            
               Ezért bizonyos tagállamok esetében a hagyományosan füstölt hús és húskészítmények és/vagy a hagyományosan füstölt hal és halászati termékek helyi előállítása és fogyasztása tekintetében helyénvaló hároméves időtartamra eltérést engedélyezni a 2014. szeptember 1-jétől érvényben lévő alacsonyabb PCB-szintek alkalmazásának követelményétől. Az említett füstölt termékek esetében továbbra is a jelenleg alkalmazandó felső határértékeket indokolt szem előtt tartani. Az eltérést helyénvaló általánosan, az élelmiszerek konkrét megnevezése nélkül alkalmazni minden füstölt húsra és húskészítményre és/vagy füstölt halra és halászati termékre.
            
         
               (5)
            
            
               Az érintett tagállamoknak továbbra is helyénvaló figyelemmel követniük az említett termékekben előforduló PAH-k jelenlétét, valamint lehetőség szerint programokat felállítani helyes füstölési gyakorlatok végrehajtására.
            
         
               (6)
            
            
               Az e rendelet alkalmazásától számított három éven belül helyénvaló a helyzetet valamennyi elérhető információ figyelembevételével újraértékelni; ennek eredményeképpen korlátozható és részletezhető volna azon füstölt húsok és húskészítmények, valamint füstölt halak és halászati termékek köre, amelyekre a helyi előállítás és fogyasztás tekintetében az eltérés korlátlan időtartamra lenne engedélyezhető.
            
         
               (7)
            
            
               Az e rendeletben előírt intézkedések összhangban vannak az Növények, Állatok, Élelmiszerek és Takarmányok Állandó Bizottsága véleményével,
            
         ELFOGADTA EZT A RENDELETET:
   1. cikk
   Az 1881/2006/EK rendelet módosítása
   Az 1881/2006/EK rendelet 7. cikke a következő (6) és (7) bekezdéssel egészül ki:
   
      „(6)   Az 1. cikktől eltérve Írország, Spanyolország, Horvátország, Ciprus, Lettország, Lengyelország, Portugália, Románia, a Szlovák Köztársaság, Finnország, Svédország és az Egyesült Királyság engedélyezheti azon hagyományosan füstölt hús és húskészítmények, valamint hagyományosan füstölt hal és halászati termékek forgalomba hozatalát, amelyeket a területükön füstöltek és a területükön történő fogyasztásra szántak, és amelyek a melléklet 6.1.4. pontjában meghatározottaknál magasabb PAH-szinttel rendelkeznek, amennyiben az említett termékek megfelelnek a 2014. szeptember 1-je előtt alkalmazandó felső határértékekre (a benzo[a]pirén esetében 5,0 μg/kg, a benzo[a]pirén, benz[a]antracén, benzo[b]fluorantén és krizén összmennyisége esetében 30,0 μg/kg) vonatkozó követelményeknek.
      Az említett tagállamok továbbra is nyomon követik a hagyományosan füstölt húsban és húskészítményekben előforduló PAH jelenlétét, és lehetőség szerint – a gazdasági megvalósíthatóság korlátain belül, valamint az említett termékek tipikus érzékszervi jellemzőinek megőrzését szem előtt tartva – programokat állítanak fel helyes füstölési gyakorlatok végrehajtására.
      Az e rendelet alkalmazásától számított három éven belül a helyzetet valamennyi elérhető információ figyelembevételével újra kell értékelni azon füstölt húsok és húskészítmények listájának létrehozása céljával, amelyek helyi előállításának és fogyasztásának tekintetében az eltérés időkorlát nélkül továbbra is engedélyezendő.
      (7)   Az 1. cikktől eltérve az Írország, Lettország, Románia, Finnország, Svédország és az Egyesült Királyság engedélyezheti azon hagyományosan füstölt hal és halászati termékek forgalomba hozatalát, amelyeket a területükön füstöltek és a területükön történő fogyasztásra szántak, és amelyek a melléklet 6.1.5. pontjában meghatározottaknál magasabb PAH-szinttel rendelkeznek, amennyiben az említett füstölt termékek megfelelnek a 2014. szeptember 1-je előtt alkalmazandó felső határértékekre (a benzo[a]pirén esetében 5,0 μg/kg, a benzo[a]pirén, benz[a]antracén, benzo[b]fluorantén és krizén összmennyisége esetében 30,0 μg/kg) vonatkozó követelményeknek.
      Az említett tagállamok továbbra is nyomon követik a hagyományosan füstölt halban és halászati termékekben előforduló PAH jelenlétét, és lehetőség szerint – a gazdasági megvalósíthatóság korlátain belül, valamint az említett termékek tipikus érzékszervi jellemzőinek megőrzését szem előtt tartva – programokat állítanak fel helyes füstölési gyakorlatok végrehajtására.
      Az e rendelet alkalmazásától számított három éven belül a helyzetet valamennyi elérhető információ figyelembevételével újra kell értékelni azon füstölt halak és halászati termékek listájának létrehozása céljából, amelyek helyi előállításának és fogyasztásának tekintetében az eltérés időkorlát nélkül továbbra is engedélyezendő.”
   
   2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2014. szeptember 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. december 12-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 37., 1993.2.13., 1. o.
   
   
      (2)  A Bizottság 2006. december 19-i 1881/2006/EK rendelete az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.)